กรุงเทพมหานคร สั่งการถึงผู้อำนวยการเขตเข้าควบคุมแคมป์คนงานก่อสร้างและสั่งปิดแคมป์ไปแล้ว 77 แคมป์
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า  จากที่กรุงเทพมหานครได้มีหนังสือสั่งการทางวิทยุ (ด่วนที่สุด) ถึงผู้อำนวยการเขตทุกเขต ป้องกันและควบคุมการแพร่ระบาดโรคโควิด-19 ในกลุ่มผู้ใช้แรงงานก่อสร้างในพื้นที่เมื่อ 26 มิถุนายนที่ผ่านมา  หน่วยงานที่เกี่ยวข้องได้เริ่มเข้าควบคุมแคมป์คนงานก่อสร้างตั้งแต่เมื่อวันที่ 26 มิถุนายนที่แล้ว และข้อมูล ณ วันที่ 27 มิถุนายนมีแคมป์ก่อสร้าง รวม 575 แคมป์ ปิดแล้ว 77 แคมป์กระจายอยู่ในพื้นที่ 50 เขต ทั้งนี้เพื่อให้การปฏิบัติงานเป็นไปด้วยความเรียบร้อยและมีประสิทธิภาพ  จึงให้สำนักการโยธา  ประสานผู้ประกอบการที่มีแคมป์คนงานก่อสร้างขนาดใหญ่ ให้ปิดแคมป์โดยหยุดการก่อสร้างและงดเคลื่อนย้ายแรงงาน  พร้อมจัดทำรายละเอียดเกี่ยวกับประเภทการก่อสร้างที่เข้าข่ายต้องปิดแคมป์  สำนักอนามัยพิจารณาสนับสนุนกระทรวงแรงงาน ตรวจค้นหาเชิงรุกและฉีดวัคซีนป้องกันโควิดให้กับแรงงานที่พักอาศัยอยู่ในแคมป์หรือไซต์งานก่อสร้าง  และให้ประสานงานกับสำนักงานเขตเพื่อปรับปรุงข้อมูลสถานการณ์โควิด-19 ให้ถูกต้องและตรงกัน  สำนักการแพทย์จัดทำแนวทางปฏิบัติการแยกรักษาตัวที่บ้านและนำส่งผู้ติดเชื้อเข้าสู่ระบบการรักษาโดยเร็วที่สุด  นอกจากนี้ ให้สำนักงานเขต เชิญผู้ประกอบการที่มีแคมป์คนงานในแต่ละพื้นที่เขต   ประชุมเพื่อรับทราบแนวทางปฏิบัติในการปิดแคมป์และการปฏิบัติตามข้อกำหนด รวมทั้งให้ประสานศูนย์บริการสาธารณสุข เพื่อปรับปรุงข้อมูลสถานการณ์โควิด-19 ให้ถูกต้องและตรงกันพร้อมทั้งจัดเตรียมกำลังเจ้าหน้าที่ในการดูแลและควบคุมการปิดแคมป์คนงานก่อสร้างต่อไป